Document ID: 32007D0522

KOMISIJAS LĒMUMS
(2007. gada 18. jūlijs),
ar kuru groza Lēmumu 2006/802/EK attiecībā uz cūkgaļu, kas Rumānijā iegūta no cūkām, kuras vakcinētas ar dzīvu novājinātu standarta vakcīnu
(izziņots ar dokumenta numuru K(2007) 3418)
(Dokuments attiecas uz EEZ)
(2007/522/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu,
ņemot vērā Bulgārijas un Rumānijas Pievienošanās aktu, un jo īpaši tā 42. pantu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (1), un jo īpaši tās 19. panta 3. punkta trešo apakšpunktu,
tā kā:
(1)
Komisijas 2006. gada 23. novembra Lēmums 2006/802/EK, ar ko apstiprina plānus par klasiskā cūku mēra izplatības apkarošanu savvaļas cūku vidū un par savvaļas cūku un saimniecībās turēto cūku ārkārtas vakcināciju pret klasisko cūku mēri Rumānijā (2), tika pieņemts, lai apkarotu klasisko cūku mēri minētajā dalībvalstī.
(2)
Šā lēmuma 4. pants apstiprina plānu cūku ārkārtas vakcinācijai pret klasisko cūku mēri ar dzīvu novājinātu standarta vakcīnu cūku saimniecībās (“apstiprinātais plāns”), ko Rumānija iesniedza Komisijai 2006. gada 27. septembrī.
(3)
Lēmuma 2006/802/EK 5. panta c) apakšpunkts nosaka, ka Rumānija nodrošina, ka cūkgaļu, kas iegūta no cūkām, kuras vakcinētas saskaņā ar 4. pantu, paredz tikai privātam vietējam patēriņam vai ražotāja veiktai tiešai piegādei nelielā apjomā galapatērētājam vai vietējam tirgum tajā pašā pašvaldībā un nesūta uz citām dalībvalstīm. Šā lēmuma 5. panta b) apakšpunkts nosaka īpašu šādas cūkgaļas marķēšanu.
(4)
Apstiprinātais plāns nosaka, ka mājas cūku un cūkgaļas, šādu cūku produktu un blakusproduktu pārvietošana no neprofesionālām saimniecībām ir aizliegta, izņemot ģimenes patēriņam izcelsmes saimniecībā. Attiecīgos gadījumos tikai vietējā tirgū var pārdot dzīvus dzīvniekus.
(5)
Rumānija 2007. gada 3. maijā iesniedza Komisijai apstiprinātā plāna grozījumus. Apstiprinātais plāns ar grozījumiem atļauj, ievērojot dažus nosacījumus, cūku tiešu pārvietošanu no mazām vai neprofesionālām saimniecībām un, ja ārkārtas vakcinācija ar dzīvu novājinātu standarta vakcīnu veikta saskaņā ar Lēmuma 2006/802/EK 4. pantu, uz kautuvēm, kas atrodas tajā pašā reģionā, kur izcelsmes saimniecība, vai, ja šajā reģionā nav kautuves, tad uz blakusreģionā atrodošos kautuvi.
(6)
Bez tam Rumānija ir pieprasījusi līdz 2007. gada 31. augustam pagaidu atkāpes no Lēmuma 2006/802/EK 5. panta c) apakšpunkta, lai, ņemot vērā lielās grūtības, kas rodas, meklējot pietiekamu vietējo tirgu pašvaldībā, varētu reģiona līmenī laist tirgū cūkgaļu, kas iegūta no minētajām cūkām.
(7)
Apstiprinātā plāna grozījumi un pieprasījums pēc pagaidu atkāpes no Lēmuma 2006/802/EK 5. panta c) apakšpunkta ir savienojami ar mērķi Rumānijā izskaust klasisko cūku mēri. Tomēr dzīvnieku veselības interesēs atkāpēm jāatbilst dažiem nosacījumiem, īpaši - ka attiecīgajai cūkgaļai jābūt marķētai ar speciālu marķējumu, lai garantētu pilnīgu izsekojamību, un to nevar sūtīt uz citām dalībvalstīm.
(8)
Tāpēc attiecīgi jāgroza Lēmums 2006/802/EK.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2006/802/EK groza šādi.
1)
Regulas 4. pantu aizstāj ar šādu:
“4. pants
Plāns cūku ārkārtas vakcinācijai pret klasisko cūku mēri saimniecībās, izmantojot dzīvu novājinātu standarta vakcīnu
Plāns, ko Rumānija 2006. gada 27. septembrī iesniedza Komisijai, ar grozījumiem, ko iesniedza Komisijai 2007. gada 3. maijā, par cūku ārkārtas vakcināciju pret klasisko cūku mēri ar dzīvu novājinātu standarta vakcīnu cūku saimniecībās rajonā, kas noteikts pielikuma 4. punktā, ir apstiprināts.”
2)
Iekļauj šādu 5a. pantu:
“5.a pants
Atkāpe no 5. panta c) apakšpunkta nosacījumiem
1. Atkāpjoties no 5. panta c) apakšpunkta, Rumānija var atļaut laist tirgū cūkgaļu, kas iegūta no cūkām, kuras vakcinētas saskaņā ar 4. pantu, tā paša reģiona vietējā tirgū, kurā atrodas šo cūku izcelsmes saimniecība, ievērojot šādus nosacījumus:
a)
tā ir reģistrēta kautuvē saskaņā ar kompetentās iestādes instrukcijām;
b)
to tur un glabā atsevišķi no cūkgaļas, kas nav minēta šajā pantā;
c)
tā ir marķēta ar speciālu veselības vai identifikācijas marķējumu, kurš:
i)
atšķiras no 5. panta b) apakšpunktā minētā marķējuma;
ii)
nav sajaucams ar Kopienas zīmogu, kas minēts Lēmuma 2006/779/EK 4. pantā;
d)
to var vest tikai uz uzņēmumiem tajā pašā reģionā, kurā atrodas minēto cūku izcelsmes saimniecība;
e)
tai līdzi ir valsts pilnvarota veterinārārsta izdots sertifikāts, kur norādīta cūkgaļas izcelsme, identifikācija un galamērķis.
2. Cūkgaļu, kas minēta 1. punktā, nesūta uz citām dalībvalstīm.”
2. pants
Rumānija veic vajadzīgos pasākumus, lai pildītu šo lēmumu, un šos pasākumus publicē. Rumānija par to tūlīt informē Komisiju.
3. pants
Regulas 1. panta 2. punktu piemēro līdz 2007. gada 31. augustom.
4. pants
Šis lēmums ir adresēts dalībvalstīm.
Briselē, 2007. gada 18. jūlijā

Labels: 4
17
0
3
7
6
18
15